KLASA: 034-05/25-01/21

URBROJ: 711-02-02/06-2025-2

Zagreb, 27. veljače 2025.

 **IVO BURMAS**

 Član uprave trgovačkog društva Komunalne

 djelatnosti d.o.o., Vela Luka

 **Predmet: mišljenje na zahtjev obveznika Ive Burmasa, člana uprave trgovačkog**

 **društva Komunalne djelatnosti d.o.o., Vela Luka**

Povjerenstvo za odlučivanje o sukobu interesa (dalje: Povjerenstvo) dana 10. veljače 2025. godine zaprimilo je zahtjev za davanjem mišljenja koji je podnio obveznik Ivo Burmas, član uprave trgovačkog društva Komunalne djelatnosti d.o.o., Vela Luka.

 U zahtjevu obveznik postavlja upit može li kao član uprave-direktor trgovačkog društva Komunalne djelatnosti d.o.o. iz Vele Luke sklopiti ugovor o dodatnom radu u trajanju od 8 sati tjedno sa drugim poslodavcem, trgovačkim društvom VIKING LIFE-SAVING EQUIPMENT d.o.o., koji nije na području Općine Vela Luka i koji se ne bavi istom djelatnošću za koju on obnaša dužnost člana uprave.

Na dodatno traženje Povjerenstva obveznik je naveo da provjerom poslovnih knjiga trgovačkog društva Komunalne djelatnosti d.o.o. nisu utvrđeni nikakvi poslovni odnosi između navedenog trgovačkog društva i društva VIKING LIFE-SAVING EQUIPMENT d.o.o. te da društvo Komunalne djelatnosti d.o.o. nije provodilo nikakvu vrstu nadzora nad radom trgovačkog društva VIKING LIFE-SAVING EQUIPMENT d.o.o. Zaključno je naveo da bi u društvu VIKING LIFE-SAVING EQUIPMENT d.o.o. bio zaposlen kao servisni inženjer, da natječaja ne bi bilo jer se radi o vrlo malom broju osoba koje na tržištu ispunjavaju uvjete za rad u toj branši i posjeduju radno iskustvo koje se traži, a i da se radi o privatnoj firmi koja iste nije dužna provoditi.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ 143/21. i 36/24. u daljnjem tekstu: ZSSI) u sastavu Aleksandre Jozić-Ileković, kao predsjednice Povjerenstva, Ines Pavlačić, Nike Nodilo Lakoš i Ane Poljak, kao članova Povjerenstva, na 73. sjednici održanoj 27. veljače 2025. godine, obvezniku daje mišljenje, kako slijedi.

Člankom 17. stavkom 2. ZSSI-a propisano je da obveznici, koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

S obzirom da iz zahtjeva za mišljenjem proizlazi da bi obveznik poslove servisnog inženjera u trgovačkom društvu VIKING LIFE-SAVING EQUIPMENT obavljao povremeno, i to u trajanju od 8 sati tjedno, Povjerenstvo zaključuje da se u konkretnom slučaju radi o privremenim i povremenim poslovima, a ne o redovitom i stalnom zanimanju u smislu citiranog članka 17. stavka 2. ZSSI-a pa stoga obveznik Ivo Burmas za vrijeme obnašanja dužnosti člana uprave trgovačkog društva Komunalne djelatnosti d.o.o., Vela Luka može obavljati i poslove servisnog inženjera u trgovačkom društvu VIKING LIFE-SAVING EQUIPMENT u trajanju od 8 sati tjedno, odnosno najviše 40 sati mjesečno.

Povjerenstvo napominje kako je obveznik, sukladno članku 17. stavku 4. ZSSI-a, obvezan u imovinskoj kartici isplatiti Povjerenstvu primitke koji bi mu bili isplaćeni za obavljanje predmetnih poslova.

Također, ukazuje se obvezniku, ukoliko bi u budućnosti bilo odlučivanja vezano uz poslovanje trgovačkog društva Komunalne djelatnosti d.o.o. u kojem obnaša dužnost sa trgovačkim društvom VIKING LIFE-SAVING EQUIPMENT, da je dužan postupiti sukladno članku 9. ZSSI-a. Naime, navedenim člankom propisano je da je obveznik, ako se pojave okolnosti koje se mogu definirati kao potencijalni sukob interesa, dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Stoga je Povjerenstvo dalo mišljenje kako je naprijed navedeno.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Ivo Burmas, elektroničkom dostavom
2. Objava na internetskoj stranici Povjerenstva
3. Pismohrana